               IL-KUMMISSJONI EWROPEA
            Brussell, 18.6.2020
            COM(2020) 240 final
            2020/0118(CNS)
            Proposta għal
            DEĊIŻJONI TAL-KUNSILL
            li tawtorizza lill-Portugall japplika rata mnaqqsa tad-dazju tas-sisa fuq ċerti prodotti alkoħoliċi prodotti fir-reġjuni awtonomi ta’ Madeira u tal-Azores
            {SWD(2020) 108 final}

               MEMORANDUM TA’ SPJEGAZZJONI

               1.KUNTEST TAL-PROPOSTA

               Raġunijiet u objettivi tal-proposta

               Il-proposta tikkonċerna Deċiżjoni tal-Kunsill biex tissostitwixxi d-Deċiżjoni attwali tal-Kunsill Nru 376/2014/UE tat-12 ta’ Ġunju 2014
                  1
               , adottata fuq il-bażi tal-Artikolu 349 tat-Trattat dwar il-Funzjonament tal-Unjoni Ewropea (TFUE). Dan l-Artikolu jippermetti li jittieħdu miżuri speċifiċi għar-reġjuni ultraperiferiċi tal-UE peress li jagħraf li l-limiti permanenti u konġunti jrażżnu bil-kbir l-iżvilupp tagħhom u jaffettwa l-qagħda ekonomika u soċjali tagħhom. Dan l-Artikolu jippermetti tali miżuri dment li ma jimminawx l-integrità u l-koerenza tal-ordni legali tal-Unjoni inkluż is-suq intern u l-politiki komuni. Din id-Deċiżjoni tawtorizza lill-Portugall japplika rata mnaqqsa tad-dazju tas-sisa sa 75 % tar-rati standard Portugiżi għar-rum u għal-likuri prodotti u kkonsmati f’Madeira u għal-likuri u għall-eaux-de-vie prodotti u kkonsmati fl-Azores. Din id-Deċiżjoni tiskadi fil-31 ta’ Diċembru 2020.

               L-objettiv ta’ din il-miżura huwa li tikkumpensa lill-produtturi tar-reġjuni ultraperiferiċi Portugiżi għall-iżvantaġġ kompetittiv tagħhom ikkaġunat mill-periferiċità u mill-insularità, miċ-ċokon, mit-topografija diffiċli, mill-klima u mid-dipendenza ekonomika fuq ftit prodotti, li jrażżnu bil-kbir l-iżvilupp tagħhom. Bħala riżultat ta’ dawn il-karatteristiċi, il-produtturi fir-reġjuni ultraperiferiċi jġarrbu kostijiet ta’ produzzjoni ogħla minn dawk imġarrba mill-kontropartijiet tagħhom fuq il-kontinent.

               Fid-dawl tad-data ta’ skadenza tad-Deċiżjoni, il-Kummissjoni Ewropea nediet studju estern sabiex tivvaluta r-reġim attwali kif ukoll l-impatti potenzjali tal-għażliet possibbli għall-perjodu wara l-2020, inkluża l-għażla li fuqha tinbena din il-proposta.

               Din il-proposta tinvolvi t-tiġdid tad-deroga sal-2027, u l-estensjoni tagħha wkoll biex tkopri l-bejgħ fl-Azores tar-rum prodott lokalment b’rata ta’ tnaqqis miżmuma għal 75 %, u testendiha wkoll biex tipprovdi għal tnaqqis ta’ 50 % tar-rata tad-dazju tas-sisa fuq il-bejgħ fil-Portugall kontinentali tal-prodotti kollha koperti.

               Konsistenza mad-dispożizzjonijiet eżistenti fil-qasam ta’ politika

               Il-Komunikazzjoni tal-2017 dwar Sħubija strateġika mar-Reġjuni Ultraperiferiċi tal-UE
                  2
                nnutat li r-reġjuni ultraperiferiċi għandhom iħabbtu wiċċhom ma’ sfidi serji li ħafna minnhom huma permanenti. Din il-Komunikazzjoni tippreżenta l-approċċ tal-Kummissjoni rigward l-appoġġ għal dawn ir-reġjuni biex jibnu fuq l-assi uniċi tagħhom u sabiex ir-reġjuni ultraperiferiċi jidentifikaw setturi ġodda ta’ tkabbir li jippermettu t-tkabbir u l-ħolqien tal-impjiegi.

               F’dan il-kuntest, l-għan ta’ din il-proposta huwa li jiġu appoġġati r-reġjuni ultraperiferiċi Portugiżi biex jibnu fuq l-assi tagħhom sabiex jippermettu t-tkabbir lokali u l-ħolqien tal-impjiegi f’settur speċifiku — l-alkoħol. Din il-proposta tissupplimenta l-Programm ta’ Soluzzjonijiet Speċifikament Relattivi għall-Bogħod u l-Insularità (“POSEI”)
                  3
               , bl-għan li tappoġġa s-settur primarju u l-produzzjoni tal-materja prima.

               Konsistenza ma’ politiki oħra tal-Unjoni

               Il-proposta hija konsistenti mal-Istrateġija għas-Suq Uniku tal-2015
                  4
               , fejn il-Kummissjoni għandha l-għan li twassal Suq Uniku aktar profond u aktar ġust li jkun ta’ benefiċċju għall-partijiet ikkonċernati kollha. Wieħed mill-objettivi tal-miżura proposta huwa li jittaffew il-kostijiet addizzjonali li jħabbtu wiċċhom magħhom il-kumpaniji fir-reġjuni ultraperiferiċi, li jxekklu s-sehem bis-sħiħ tagħhom fis-Suq Uniku. Minħabba l-volumi limitati ta’ produzzjoni involuti, ma hu previst l-ebda impatt negattiv fuq il-funzjonament bla xkiel tas-Suq Uniku.

               2.BAŻI ĠURIDIKA, SUSSIDJARJETÀ U PROPORZJONALITÀ

                        Bażi ġuridika

                        Il-bażi ġuridika hija l-Artikolu 349 tat-TFUE. Dan il-provvediment jippermetti lill-Kunsill jadotta dispożizzjonijiet speċifiċi li jaġġustaw l-applikazzjoni tat-Trattati għar-reġjuni ultraperiferiċi tal-UE.

                        Prinċipju ta’ sussidjarjetà

                        Abbażi tal-Artikolu 349 tat-TFUE, il-Kunsill biss hu awtorizzat li jadotta miżuri speċifiċi li jaġġustaw l-applikazzjoni tat-Trattati favur ir-reġjuni ultraperiferiċi tal-UE, inkluż il-politiki komuni, minħabba l-limiti permanenti li jaffettwaw il-qagħda ekonomika u soċjali ta’ dawk ir-reġjuni. Dan jgħodd ukoll għall-awtorizzazzjoni ta’ derogi tal-Artikolu 110 tat-TFUE. Għaldaqstant, il-proposta għal Deċiżjoni tal-Kunsill tikkonforma mal-prinċipju tas-sussidjarjetà.

                        Prinċipju ta’ proporzjonalità

                        Din il-proposta tikkonforma mal-prinċipji ta’ proporzjonalità kif stabbiliti fl-Artikolu 5(4) tat-Trattat dwar l-Unjoni Ewropea. L-emendi proposti ma jmorrux lil hinn minn dak li huwa meħtieġ biex jiġu indirizzati l-kwistjonijiet ikkonċernati u, b’dak il-mod, biex jinkisbu l-objettivi tat-Trattat sabiex jiġi żgurat li s-suq intern jaħdem b’mod tajjeb u effettiv.

                        B’mod partikolari, l-estensjoni proposta ta’ rati mnaqqsa għall-Portugall kontinentali, tista’ ttejjeb il-kompetittività tal-produtturi fir-reġjuni ultraperiferiċi Portugiżi li jsofru minn effetti negattivi limitati fir-rigward ta’ dħul mitluf u piżijiet amministrattivi u tista’ tpoġġihom fuq l-istess livell tal-produtturi ta’ prodotti simili fil-Portugall kontinentali.

                        Għażla tal-istrument

                        Deċiżjoni tal-Kunsill hi proposta biex tissostitwixxi d-Deċiżjoni tal-Kunsill Nru 376/2014/UE.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               L-evalwazzjoni ex post tal-leġiżlazzjoni eżistenti

               L-istudju estern sab li l-produtturi tar-reġjuni ultraperiferiċi jkomplu jħabbtu wiċċhom ma’ kostijiet ta’ produzzjoni ogħla minn dawk tal-kontropartijiet fil-kontinent li bħalissa huma kkumpensati bit-tnaqqis tas-sisa. Barra minn hekk, l-istudju identifika ż-żewġ kwistjonijiet li ġejjin li tnisslu mindu ġiet adottata d-deċiżjoni attwali.

               L-ewwel nett, l-istudju estern josserva li r-rum bħalissa qed jiġi prodott fl-Azores, iżda mhuwiex inkluż fir-reġim attwali. Madankollu, ir-reġim ikopri r-rum prodott f’Madeira, li jwassal għal kundizzjonijiet mhux ekwivalenti fost il-produtturi tar-rum taż-żewġ reġjuni ultraperiferiċi. It-tieni nett, l-istudju josserva li minbarra l-produzzjoni tar-rum fl-Azores, il-produzzjoni tar-rum f’Madeira qiegħda tiżdied u minħabba s-suq limitat fir-reġjuni ultraperiferiċi, mhux ir-rum kollu jista’ jinbiegħ lokalment. Il-kostijiet addizzjonali ta’ aċċess għas-suq tal-Portugall kontinentali jaġixxu ta’ ostaklu għal dawn il-produtturi u għaldaqstant ir-rum qed jinħażen b’kost.

               Konsultazzjonijiet mal-partijiet ikkonċernati

               Bħala parti mill-istudju estern li jappoġġa l-analiżi tar-reġim attwali, is-servizzi relevanti tal-Kummissjoni Ewropea, l-awtoritajiet Portugiżi, il-produtturi taż-żewġ reġjuni ultraperiferiċi u d-distributuri Portugiżi bagħtu t-tweġibiet tagħhom permezz ta’ kwestjonarji, intervisti u diskussjonijiet. Minkejja l-isforzi speċjali li saru mill-kuntrattur estern, il-produtturi kontinentali jew is-soċjetà ċivili ma bagħtu l-ebda tweġiba.

               Valutazzjoni tal-impatt

               Din l-inizjattiva tħejjiet bħala eżerċizzju back-to-back: evalwazzjoni ex-post tar-reġim attwali segwita mill-qrib minn valutazzjoni progressiva. Valutazzjoni bħal din, tal-impatti potenzjali tar-reġim eżistenti li jkompli u possibbilment jinbidel, ġiet stabbilita f’dokument analitiku, inkluż anness ta’ evalwazzjoni. Dan id-dokument jissejjes fuq studju estern u fuq it-tagħrif ipprovdut mill-Istat Membru.

               4.IMPLIKAZZJONI BAĠITARJA

               Il-proposta ma għandha l-ebda impatt fuq il-baġit tal-Unjoni Ewropea, peress li d-dħul mid-dazji tas-sisa jmur kompletament għand l-Istati Membri.

               5.ELEMENTI OĦRA

               Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar

               Il-monitoraġġ tal-implimentazzjoni u tal-funzjonament tad-deroga se jaqa’ fl-idejn l-awtoritajiet Portugiżi u tal-Kummissjoni, kif kien sal-ġurnata tal-lum.

               Il-Portugall se jintalab iressaq rapport ta’ monitoraġġ sat-30 ta’ Settembru 2025 għall-perjodu mill-2019 sal-2024. Dan ir-rapport ta’ monitoraġġ se jinkludi dan li ġej:

               ·tagħrif dwar il-kostijiet addizzjonali involuti fil-produzzjoni

               ·id-distorsjonijiet ekonomiċi u l-impatti fuq is-suq

               ·tagħrif għall-evalwazzjoni tal-effettività, tal-effiċjenza, tal-koerenza mal-politiki l-oħra tal-UE

               ·tagħrif dwar ir-rilevanza kontinwa u l-valur miżjud tal-UE tal-leġiżlazzjoni l-ġdida.

               L-eżerċizzju ta’ rapportar jenħtieġ li jfittex ukoll li jiġbor kontribut mill-partijiet ikkonċernati rilevanti kollha fir-rigward tal-livell u l-evoluzzjoni tal-kostijiet addizzjonali tal-produzzjoni tagħhom, il-kostijiet tal-konformità tagħhom u kwalunkwe każ ta’ distorsjonijiet tas-suq.

               Sabiex jiġi żgurat li t-tagħrif miġbur mill-awtoritajiet Portugiżi jkun fih id-data meħtieġa biex il-Kummissjoni tieħu deċiżjoni infurmata dwar il-validità u l-vijabbiltà tal-iskema fil-ġejjieni, il-Kummissjoni se tfassal linji gwida speċifiċi dwar it-tagħrif meħtieġ. Linji gwida bħal dawn se jkunu, safejn possibbli, komuni għal skemi simili oħra għar-reġjuni ultraperiferiċi tal-UE rregolati minn leġiżlazzjoni simili.

               Dan se jippermetti lill-Kummissjoni tivvaluta jekk ir-raġunijiet li jiġġustifikaw din id-deroga għadhomx jeżistu, jekk il-vantaġġ fiskali mogħti mill-Portugall għadux proporzjonat u jekk miżuri alternattivi għal sistema ta’ deroga għat-taxxa humiex possibbli, b’kont meħud tad-dimensjoni internazzjonali tagħhom.

               L-istruttura u d-data meħtieġa fir-rapport ta’ monitoraġġ huma annessi mal-proposta fl-Anness 1.

               Spjegazzjoni fid-dettall tad-dispożizzjonijiet speċifiċi tal-proposta

               Din il-parti mhix applikabbli peress li l-artikoli huma evidenti.

               2020/0118 (CNS)

               Proposta għal

               DEĊIŻJONI TAL-KUNSILL

               li tawtorizza lill-Portugall japplika rata mnaqqsa tad-dazju tas-sisa fuq ċerti prodotti alkoħoliċi prodotti fir-reġjuni awtonomi ta’ Madeira u tal-Azores

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 349 tiegħu,

               Wara li kkunsidra l-proposta tal-Kummissjoni Ewropea,

               Wara li l-abbozz tal-att leġiżlattiv intbagħat lill-parlamenti nazzjonali,

               Wara li kkunsidra l-opinjoni tal-Parlament Ewropew
                  5
               ,

               Filwaqt li jaġixxi f’konformità ma’ proċedura leġiżlattiva speċjali,

               Billi:

               (1)Id-Deċiżjoni tal-Kunsill Nru 376/2014/UE
                  6
                awtorizzat lill-Portugall japplika rata mnaqqsa tad-dazju tas-sisa fir-reġjun awtonomu tal-Madeira fir-rigward ta’ rum u likuri prodotti u kkonsmati lokalment u fir-reġjun awtonomu tal-Azores fir-rigward ta’ likuri u eaux-de-vie prodotti u kkonsmati lokalment, li tista’ tkun anqas mir-rata minima tad-dazju tas-sisa stabbilita mid-Direttiva tal-Kunsill 92/84/KEE
                  7
               , iżda mhux lil hinn minn 75 % inqas mir-rata tad-dazju tas-sisa standard nazzjonali fuq l-alkoħol.

               (2)Fi Frar 2019, l-awtoritajiet Portugiżi talbu lill-Kummissjoni tressaq proposta għal Deċiżjoni tal-Kunsill li testendi l-limitu taż-żmien tal-awtorizzazzjoni stabbilit fid-Deċiżjoni Nru 376/2014/UE, bl-istess kundizzjonijiet kif ukoll li testendi l-ambitu ġeografiku għall-Portugall kontinentali bi tnaqqis aktar limitat, għal perjodu ieħor ta’ seba’ snin, mill-1 ta’ Jannar 2021 sal-31 ta’ Diċembru 2027.

               (3)Il-produtturi fir-reġjuni awtonomi ta’ Madeira u tal-Azores iħabbtu wiċċhom ma’ diffikultajiet biex ikollhom aċċess għas-swieq barra minn dawk ir-reġjuni, u s-swieq reġjonali u lokali huma l-uniċi postijiet ta’ bejgħ possibbli biex jinbiegħu ċerti prodotti alkoħoliċi. Dawn il-produtturi jħabbtu wiċċhom ma’ kostijiet addizzjonali peress li l-materja prima ta’ oriġini agrikola, minħabba ċ-ċokon, in-natura fframmentata u l-mekkanizzazzjoni baxxa tal-azjendi agrikoli, tiswa aktar milli f’kundizzjonijiet ta’ produzzjoni normali. Ir-rendiment mill-ipproċessar tal-kannamiela huwa wkoll inqas minn dak ta’ reġjuni ultraperiferiċi oħra, minħabba t-topografija, il-klima, il-ħamrija u l-produzzjoni artiġjanali. Barra minn hekk, it-trasport lejn il-gżejjer ta’ ċerta materja prima u imballaġġ li mhumiex prodotti lokalment, iwassal għal kostijiet addizzjonali.

               (4)Fil-każ tal-Azores, l-insularità toħloq problema doppja, peress li huma grupp ta’ gżejjer mifruxin fuq żona kbira. It-trasport f’dawk ir-reġjuni mbiegħda u insulari jissoktaw iżidu l-kostijiet addizzjonali. Dan japplika wkoll għal ċerti vvjaġġar u konsenji minn fuq il-baħar neċessarji lejn il-kontinent. Jiġġarrbu wkoll kostijiet addizzjonali għall-ħażna tal-prodotti finali minħabba li l-konsum lokali mhuwiex kapaċi jassorbi r-rendimentkollu, speċjalment dak tar-rum. Iċ-ċokon tas-suq reġjonali jżid il-kostijiet għal kull unità, b’mod partikolari minħabba r-relazzjonijiet sfavorevoli bejn il-kostijiet fissi u r-rendiment. Fl-aħħar nett, il-produtturi kkonċernati jħallsu wkoll kostijiet żejda, ġeneralment imġarrba mill-ekonomiji lokali, b’mod partikolari, żieda fil-kostijiet marbutin max-xogħol u mal-enerġija.

               (5)Il-produzzjoni tar-rum żdiedet b’riżultat taż-żieda fil-produzzjoni tal-kannamiela. Filwaqt li xi rum jitqaddem jew jintuża bħala bażi għal-likuri, il-kwantitajiet mhux mibjugħa tar-rum jinħażnu b’kost li jissokta jżid il-kostijiet addizzjonali għall-produtturi. Bħala riżultat tal-kostijiet addizzjonali, il-produtturi fir-reġjuni awtonomi ta’ Madeira u tal-Azores mhumiex kapaċi jikkompetu ma’ produtturi minn barra dawk ir-reġjuni minħabba l-prezz ogħla tal-prodott finali u għalhekk ma għandhomx aċċess għal swieq oħra. L-aċċess għas-suq tal-Portugall kontinentali b’rati mnaqqsa tad-dazju tas-sisa jippermetti li tiġi indirizzata din il-kwistjoni.

               (6)Sabiex jiġi evitat li jkun hemm trażżin qawwi tal-iżvilupp tar-reġjuni awtonomi ta’ Madeira u tal-Azores u biex tinżamm l-industrija tal-alkoħol u l-impjiegi li din l-industrija tipprovdi f’dawk ir-reġjuni, jeħtieġ jiġi aġġornat u jitwessa’ l-kamp ta’ applikazzjoni tal-awtorizzazzjoni stabbilita fid-Deċiżjoni Nru 376/2014/UE.

               (7)Id-Deċiżjoni Nru 376/2014/UE tapplika sal-31 ta’ Diċembru 2020. Għal raġunijiet ta’ ċarezza huwa meħtieġ li tiġi adottata Deċiżjoni ġdida li tawtorizza lill-Portugall japplika rata mnaqqsa tad-dazju tas-sisa fir-reġjuni awtonomi ta’ Madeira u tal-Azores.

               (8)Peress li l-vantaġġ fuq it-taxxa huwa limitat għal dak li huwa neċessarju biex ipatti għall-kostijiet addizzjonali u peress li l-volumi kkonċernati huma modesti u l-vantaġġ fuq it-taxxa huwa limitat għall-konsum fir-reġjuni awtonomi ta’ Madeira u tal-Azores u fil-Portugall kontinentali, il-miżura ma tpoġġix fil-periklu l-integrità u l-koerenza tal-ordni legali tal-Unjoni.

               (9)Sabiex il-Kummissjoni tkun tista’ tivvaluta jekk il-kundizzjonijiet li jiġġustifikaw l-awtorizzazzjoni jissoktawx jiġu ssodisfati, jenħtieġ li l-Portugall iressaq rapport ta’ monitoraġġ lill-Kummissjoni sat-30 ta’ Settembru 2025.

               (10)Din id-Deċiżjoni hija bla ħsara għall-applikazzjoni possibbli tal-Artikoli 107 u 108 tat-TFUE,

               ADOTTA DIN ID-DEĊIŻJONI:

               Artikolu 1

               B’deroga mill-Artikolu 110 tat-TFUE, il-Portugall b’dan huwa awtorizzat li japplika rata tad-dazju tas-sisa aktar baxxa mir-rata massima imposta fuq l-alkoħol stabbilita fl-Artikolu 3 tad-Direttiva 92/84/KEE fir-reġjun awtonomu ta’ Madeira, fir-rigward tal-likuri u tar-rum prodotti u kkonsmati lokalment, u fir-reġjun awtonomu tal-Azores, fir-rigward tar-rum, tal-likuri u tal-eaux-de-vie prodotti u kkonsmati lokalment.

               Artikolu 2

               B’deroga mill-Artikolu 110 tat-TFUE, il-Portugall b’dan huwa awtorizzat li japplika rata tad-dazju tas-sisa aktar baxxa mir-rata massima imposta fuq l-alkoħol stabbilita fl-Artikolu 3 tad-Direttiva 92/84/KEE fir-rigward tal-likuri u tar-rum prodotti fir-reġjun awtonomu ta’ Madeira meta jiġu kkonsmati fil-Portugall kontinentali, u fir-rigward tar-rum, tal-likuri u tal-eaux-de-vie prodotti fir-reġjun awtonomu tal-Azores u kkonsmati fil-Portugall kontinentali.

               Artikolu 3

               F’Madeira, l-awtorizzazzjoni stipulata fl-Artikoli 1 u 2 għandha tkun limitata għall-prodotti li ġejjin:

               (a) sal-24 ta’ Mejju 2021, għar-rum kif definit fil-punt 1 tal-Anness II tar-Regolament (KE) Nru 110/2008 tal-Parlament Ewropew u tal-Kunsill
                  8
               , li għandu l-Indikazzjoni Ġeografika “Rum da Madeira” msemmija fil-punt 1 tal-Anness III ta’ dak ir-Regolament, u mill-25 ta’ Mejju 2021, għar-rum kif definit fil-punt 1 tal-Anness I tar-Regolament (UE) 2019/787 tal-Parlament Ewropew u tal-Kunsill
                  9
               , li għandu l-Indikazzjoni Ġeografika “Rum da Madeira”;

               (b) sal-24 ta’ Mejju 2021, għal-likuri u għall-“crème de” kif definiti fil-punti 32 u 33 rispettivament tal-Anness II tar-Regolament (KE) Nru 110/2008, prodotti minn frott jew minn pjanti reġjonali, u mill-25 ta’ Mejju 2021, għal-likuri u għall-“crème de” kif definiti fil-punti 33 u 34 rispettivament tal-Anness I tar-Regolament (UE) 2019/787, prodotti minn frott jew minn pjanti reġjonali;

               Fl-Azores, l-awtorizzazzjoni stipulata fl-Artikoli 1 u 2 għandha tkun limitata għall-prodotti li ġejjin:

               (a) sal-24 ta’ Mejju 2021, għar-rum kif definit fil-punt 1 tal-Anness II tar-Regolament (KE) Nru 110/2008 prodott mill-kannamiela reġjonali, u mill-25 ta’ Mejju 2021, għar-rum kif definit fil-punt 1 tal-Anness I tar-Regolament (UE) 2019/787, prodott mill-kannamiela reġjonali;

               (b) sal-24 ta’ Mejju 2021, għal-likuri u għall-“crème de” kif definiti fil-punti 32 u 33 rispettivament tal-Anness II tar-Regolament (KE) Nru 110/2008, prodotti minn frott jew minn materja prima reġjonali, u mill-25 ta’ Mejju 2021, għal-likuri u għall-“crème de” kif definiti fil-punti 33 u 34 rispettivament tal-Anness I tar-Regolament (UE) 2019/787, prodotti minn frott jew minn materja prima reġjonali;

               (c) sal-24 ta’ Mejju 2021, għall-eaux-de-vie magħmula mill-inbid jew mill-karfa li għandhom il-karatteristiċi u l-kwalitajiet kif definiti fil-punti 4 u 6 tal-Anness II tar-Regolament (KE) Nru 110/2008, u mill-25 ta’ Mejju 2021, għall-eaux-de-vie magħmula mill-inbid jew mill-karfa li għandhom il-karatteristiċi u l-kwalitajiet kif definiti fil-punti 4 u 6 tal-Anness I tar-Regolament (UE) 2019/787.

               Artikolu 4

               Ir-rata mnaqqsa tad-dazju tas-sisa applikabbli għall-prodotti msemmija fl-Artikolu 1 ta’ din id-Deċiżjoni tista’ tkun anqas mir-rata minima tad-dazju tas-sisa fuq l-alkoħol stipulata mid-Direttiva 92/84/KEE, iżda ma tistax tmur lil hinn minn 75 % inqas mid-dazju tas-sisa nazzjonali standard fuq l-alkoħol.

               Artikolu 5

               Ir-rata mnaqqsa tad-dazju tas-sisa applikabbli għall-prodotti msemmija fl-Artikolu 2 ta’ din id-Deċiżjoni tista’ tkun anqas mir-rata minima tad-dazju tas-sisa fuq l-alkoħol stipulata mid-Direttiva 92/84/KEE, iżda ma tistax tmur lil hinn minn 50 % inqas mid-dazju tas-sisa nazzjonali standard fuq l-alkoħol.

               Artikolu 6

               Sa mhux aktar tard mit-30 ta’ Settembru 2025 , il-Portugall għandu jressaq rapport ta’ monitoraġġ lill-Kummissjoni sabiex din ttkun tista’ ivvaluta jekk il-kundizzjonijiet li jiġġustifikaw l-awtorizzazzjoni stabbiliti fl-Artikoli 1 u 2 għadhomx jiġu ssodisfati. Ir-rapport ta’ monitoraġġ għandu jkun fih it-tagħrif meħtieġ fl-Anness.

               Artikolu 7

               Din id-Deċiżjoni għandha tapplika mill-1 ta’ Jannar 2021 sal-31 ta’ Diċembru 2027.

               Artikolu 8

               Din id-Deċiżjoni hija indirizzata lir-Repubblika Portugiża.

               Magħmul fi Brussell,

                     Għall-Kunsill

                     Il-President

                     (1)

                  Id-Deċiżjoni tal-Kunsill Nru 376/2014/UE tat-12 ta’ Ġunju 2014 li tawtorizza lill-Portugall japplika rata mnaqqsa tad-dazju tas-sisa fir-reġjun awtonomu tal-Madeira fir-rigward ta’ rum u likuri prodotti u kkonsmati lokalment u fir-reġjun awtonomu tal-Azores fir-rigward ta’ likuri u eaux-de-vie prodotti u kkonsmati lokalment.

                     (2)

                        COM(2017) 623 final

                     (3)

                        Ir-Regolament (UE) Nru 228/2013 tal-Parlament Ewropew u tal-Kunsill tat-13 ta’ Marzu 2013.

                     (4)

                        Komunikazzjoni tal-Kummissjoni lill-Parlament Ewropew, lill-Kunsill,lill-Kumitat Ekonomiku u Soċjali Ewropew u lill-Kumitat tar-Reġjuni Naġġornaw is-Suq Uniku:opportunitajiet aktar għaċ-ċittadini u għan-negozji (COM (2015) 550 final) p. 4.

                     (5)

                        ĠU C XXX, XXX, p. XXX.

                     (6)

                        Id-Deċiżjoni tal-Kunsill Nru 376/2014/UE tat-12 ta’ Ġunju 2014 li tawtorizza lill-Portugall japplika rata mnaqqsa tad-dazju tas-sisa fir-reġjun awtonomu tal-Madeira fir-rigward ta’ rum u likuri prodotti u kkonsmati lokalment u fir-reġjun awtonomu tal-Azores fir-rigward ta’ likuri u eaux-de-vie prodotti u kkonsmati lokalment (
                  ĠU L 182, 21.6.2014, p. 1
                  ).

                     (7)

                        Id-Direttiva tal-Kunsill 92/84/KEE tad-19 ta’ Ottubru 1992 dwar l-approssimazzjoni tar-rati tat-taxxa tas-sisa fuq l-alkoħol u x-xorb alkoħoliku  (
                  ĠU L 316, 31.10.1992, p. 29
                  ).

                     (8)

                        Ir-Regolament (KE) Nru 110/2008 tal-Parlament Ewropew u tal-Kunsill tal-15 ta’ Jannar 2008 dwar id-definizzjoni, id-deskrizzjoni, il-preżentazzjoni, l-ittikkettar, u l-protezzjoni ta’ Indikazzjonijiet Ġeografiċi, ta’ xorb spirituż u li jħassar ir-Regolament tal-Kunsill (KEE) Nru 1576/89 (
                  ĠU L 39, 13.2.2008, p. 16
                  ).

                     (9)

                        Ir-Regolament (UE) 2019/787 tal-Parlament Ewropew u tal-Kunsill tas-17 ta’ April 2019 dwar id-definizzjoni, id-deskrizzjoni, il-preżentazzjoni u t-tikkettar ta’ xorb spirituż, l-użu tal-ismijiet ta’ xorb spirituż fil-preżentazzjoni u t-tikkettar ta’ oġġetti tal-ikel oħra, il-protezzjoni ta’ Indikazzjonijiet Ġeografiċi ta’ xorb spirituż, l-użu ta’ alkoħol etiliku u distillati ta’ oriġini agrikola f’xorb alkoħoliku, u li jħassar ir-Regolament (KE) Nru 110/2008 (ĠU L 130, 17.5.2019, p. 1).

    ---documentbreak---

               IL-KUMMISSJONI EWROPEA
            Brussell, 18.6.2020
            COM(2020) 240 final
            ANNESSI
            ta'
            Proposta għal Deċiżjoni tal-Kunsill
            li tawtorizza lill-Portugall japplika rata mnaqqsa tad-dazju tas-sisa fuq ċerti prodotti alkoħoliċi prodotti fir-reġjuni awtonomi ta’ Madeira u tal-Azores
            {SWD(2020) 108 final}

               ANNESS

               It-tagħrif li jrid jiddaħħal fir-rapport ta’ monitoraġġ imsemmi fl-Artikolu 6

               1.Kostijiet addizzjonali stmati. It-tagħrif għandu jiġi pprovdut għal kull prodott li jibbenefika mir-rata mnaqqsa tad-dazju tas-sisa. L-awtoritajiet Portugiżi għandhom jimlew it-Tabella 1 b’tal-inqas bit-tagħrif li ġej, fejn tagħrif bħal dan ikun disponibbli. It-tagħrif ipprovdut fit-tabella għandu jkun biżżejjed biex jiġi ddeterminat jekk ikunx hemm kost addizzjonali, li jżid il-kost tal-prodotti manifatturati lokalment meta mqabbla mal-prodotti manifatturati band’oħra.

               Tabella 1.

                        MADEIRA (euro)

                        L-AZORES (euro)

                        Noti2

                        Prezz tal-kannamiela (għal kull 100 kg)

                        Prezz tal-frott tal-passjoni (għal kull 100 kg)

                        Prezz tal-frott tat-tilju (għal kull 100 kg)

                        Prezz tal-alkoħol (għal kull hlpa3 — mingħajr it-taxxi)

                        Il-kost tal-merkanzija (għal kull kg)

                        Kostijiet oħra1

               Noti mat-Tabella:

               1. Ipprovdi tagħrif dwar il-kostijiet relatati mal-ilma, mal-enerġija u mal-iskart, il-kostijiet f’każ ta’ diversi stabbilimenti u kostijiet rilevanti oħra.

               2. Ipprovdi tagħrif dwar l-ispeċifikazzjonijiet u l-kjarifiki kollha li jirfdu l-metodi ta’ kalkolu.

               3. F’ettolitri ta’ alkoħol pur.

               2.Sussidji oħra. L-awtoritajiet Portugiżi għandhom jimlew it-Tabella 2 għal kull reġjun, u jelenkaw il-miżuri l-oħra kollha ta’ għajnuna u ta’ appoġġ li jindirizzaw il-kostijiet operatorji addizzjonali tal-operaturi ekonomiċi marbuta mal-istatus tar-reġjuni ultraperifiċi ta’ Madeira u tal-Azores.

               Tabella 2.

                        Miżura ta’ għajnuna/appoġġ1

                        Perjodu2

                        Settur fil-mira3

                        Ammont tal-baġit f’EUR4

                        Nefqa annwali, f’EUR (2019-2024)5

                        Sehem tal-baġit attribwit għall-kumpens tal-kostijiet addizzjonali6

                        Għadd stmat ta’ ditti benefiċjarji7

                        Noti8

                        [lista]

               Noti mat-Tabella:

               (1)Ipprovdi d-denominazzjoni u t-tip ta’ miżura.

               (2)Ipprovdi tagħrif dwar is-snin koperti mill-miżura.

               (3)Ipprovdi tagħrif għal miżuri orjentati lejn is-settur biss.

               (4)Ipprovdi tagħrif dwar il-baġit globali tal-miżura u dwar is-sorsi ta’ finanzjament.

               (5)Ipprovdi tagħrif dwar in-nefqa attwali sena b’sena għall-perjodu ta’ monitoraġġ (2019–2024), fejn disponibbli.

               (6)Ipprovdi stima approssimattiva, f’% tal-baġit globali.

               (7)Ipprovdi stima approssimattiva, fejn possibbli.

               (8)Ipprovdi kwalunkwe kummenti u kjarifiki.

               3.Impatt fuq il-baġit pubbliku. L-awtoritajiet Portugiżi għandhom jimlew it-Tabella 3 u jipprovdu l-ammont totali stmat (f’EUR) tat-taxxa mhux miġbura minħabba d-differenzjali tat-taxxa applikati.

               Tabella 3.

                        2019

                        2020

                        2021

                        2022

                        2023

                        2024

                        Dħul mit-taxxa mitluf

               4.Impatt fuq il-prestazzjoni ekonomika globali. L-awtoritajiet Portugiżi għandhom jimlew it-Tabella 4 għal kull reġjun u jipprovdu kwalunkwe data li turi l-impatt tad-dazji tas-sisa mnaqqsa fuq l-iżvilupp soċjoekonomiku tar-reġjuni. L-indikaturi mitluba fit-Tabella jirreferu għall-prestazzjoni tas-settur appoġġat meta mqabbel mal-prestazzjoni ġenerali fl-ekonomija ta’ Madeira u fl-ekonomija tal-Azores. Jekk uħud mill-indikaturi ma jkunux disponibbli, għandha tiddaħħal data alternattiva ta’ rappurtar dwar l-impatt fuq il-prestazzjoni ekonomika globali li tippermetti analiżi tal-impatt soċjoekonomiku.

               Tabella 4.

                        Sena2

                        2019

                        2020

                        2021

                        2022

                        2023

                        2024

                        Noti3

                        Valur miżjud gross reġjonali

                        -Fis-settur appoġġat1

                        Impjieg globali reġjonali

                        -Fis-settur appoġġat1

                        Għadd ta’ produtturi attivi

                        -Fis-settur appoġġat1

                        Indiċi tal-livell tal-prezzijiet - Portugall kontinentali

                        Indiċi tal-livell tal-prezzijiet tar-reġjun

                        Għadd ta’ turisti tar-reġjun

               Noti mat-Tabella:

               (9)Ipprovdi tagħrif dwar il-produtturi tar-rum, tal-likuri u tal-eaux-de-vie.

               (10)Jista’ jkun li t-tagħrif mhux disponibbli għas-snin kollha elenkati.

               (11)Ipprovdi kummenti u kjarifiki kif meqjus rilevanti.

               5.Speċifikazzjonijiet tar-reġim. L-awtoritajiet Portugiżi għandhom jimlew it-Tabella 5 għal kull prodott u għal kull reġjun ta’ Madeira u tal-Azores.

               Tabella 5.

                        Kwantità (f’hlpa1)

                        2019

                        2020

                        2021

                        2022

                        2023

                        2024

                        Produzzjoni tal-likuri

                        Produzzjoni tal-eaux-de-vie

                        Produzzjoni tar-rum

                        Likuri mibgħuta lejn il-Portugall kontinentali

                        Likuri mibgħuta lejn Stati Membri oħra

                        Likuri esportati lejn pajjiżi terzi

                        Eaux-de-vie mibgħuta lejn il-Portugall kontinentali

                        Eaux-de-vie mibgħuta lejn Stati Membri oħra

                        Eaux-de-vie esportati lejn pajjiżi terzi

                        Rum mibgħut lejn il-Portugall kontinentali

                        Rum mibgħut lejn Stati Membri oħra

                        Rum esportat lejn pajjiżi terzi

               Noti mat-Tabella:

               1.
                     F’ettolitri ta’ alkoħol pur.

               6.Irregolaritajiet. L-awtoritajiet Portugiżi għandhom jipprovdu tagħrif dwar kwalunkwe investigazzjoni dwar irregolaritajiet amministrattivi, b’mod partikolari dwar l-evażjoni mit-taxxi jew il-kuntrabandu fil-kuntest tal-applikazzjoni tal-awtorizzazzjoni. Huma għandhom jipprovdu wkoll tagħrif dettaljat, inkluż mill-inqas tagħrif dwar in-natura tal-każ, il-valur u l-perjodu ta’ żmien.

               7.Ilmenti. L-awtoritajiet Portugiżi għandhom jipprovdu tagħrif dwar jekk l-awtoritajiet lokali, reġjonali jew nazzjonali rċevewx ilmenti li jikkonċernaw l-applikazzjoni tal-awtorizzazzjoni, kemm mill-benefiċjarji kif ukoll minn dawk li mhumiex benefiċjarji.


               IL-KUMMISSJONI EWROPEA
            Brussell, 22.6.2020
            COM(2020) 254 final
            2020/0121(NLE)
            Proposta għal
            DEĊIŻJONI TAL-KUNSILL
            dwar il-konklużjoni tal-ftehim li jemenda l-Ftehim ta’ Sħubija Interim bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra, sabiex titqies l-adeżjoni tal-Istat Indipendenti ta’ Samoa u ta’ adeżjonijiet futuri ta’ Stati Gżejjer tal-Paċifiku oħrajn

               MEMORANDUM TA’ SPJEGAZZJONI

               1.KUNTEST TAL-PROPOSTA

               1.1.Raġunijiet u għanijiet tal-proposta

               Il-proposta mehmuża għal Deċiżjoni tal-Kunsill tikkostitwixxi l-istrument legali għall-konklużjoni tal-ftehim li jemenda l-Ftehim Interim ta’ Sħubija bejn l-Unjoni Ewropea, minn naħa waħda u l-Istati tal-Paċifiku min-naħa l-oħra, skont l-Artikolu 218(6) TFUE.

               Fit-12 ta’ Ġunju 2002, il-Kunsill awtorizza lill-Kummissjoni biex tiftaħ in-negozjati għal Ftehimiet ta’ Sħubija Ekonomika (FSE) mal-pajjiżi AKP.

               Fit-30 ta' Lulju 2009, l-Unjoni ffirmat il-Ftehim Interim ta’ Sħubija bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra, (“il- Ftehim”), li jistabbilixxi qafas għal Ftehim ta’ Sħubija Ekonomika
                  1
               . Il-Ftehim għandu l-għan li:

               (a)l-Istati tal-Paċifiku jkunu jistgħu jibbenefikaw mill-aċċess aħjar għas-suq offrut mill-UE;

               (b)jippromwovu żvilupp sostenibbli u l-integrazzjoni gradwali tal-Istati tal-Paċifiku fl-ekonomija dinjija;

               (c)tiġi stabbilita żona ta’ kummerċ ħieles bejn il-Partijiet, ibbażata fuq l-interess komuni, permezz tal-liberalizzazzjoni progressiva tal-kummerċ b’mod li jkun konformi mar-regoli applikabbli tad-WTO u l-prinċipju tal-asimetrija, b’kunsiderazzjoni tal-ħtiġijiet speċifiċi u l-limitazzjonijiet fil-kapaċità tal-Istati tal-Paċifiku, f’dawk li huma livelli tal-impenji u ż-żmien meħtieġ għalihom;

               (d)jistabbilixxi l-arranġamenti xierqa għar-riżoluzzjoni tat-tilwim; u

               (e)jiġu stabbiliti l-arranġamenti istituzzjonali xierqa.

               Papua New Guinea u r-Repubblika tal-Fiġi ilhom japplikaw il-Ftehim b’mod provviżorju mill-20 ta’ Diċembru 2009 u mit-28 ta’ Lulju 2014, rispettivament.

               L-Artikolu 80 tal-Ftehim jipprevedi li Gżejjer oħra tal-Paċifiku jistgħu jaderixxu mal-Ftehim abbażi tas-sottomissjoni ta’ offerta ta’ aċċess għas-suq konformi mal-Artikolu XXIV tal-GATT 1994. Għaldaqstant, l-Istat Indipendenti ta’ Samoa aderixxa mal-Ftehim fil-21 ta’ Diċembru 2018
                  2
                u ilu japplikah b’mod provviżorju mill-31 ta’ Diċembru 2018. Għaddejjin il-proċeduri tal-Partijiet għall-adeżjonijiet tal-Gżejjer Solomon u tar-Renju ta’ Tonga li indikaw l-interess tagħhom biex jaderixxu mal-Ftehim.

               Wara l-adeżjoni tal-Istat Indipendenti ta’ Samoa, jeħtieġ li jiġi mmodifikat il-Ftehim sabiex dan il-pajjiż jiġi elenkat bħala Parti fil-Ftehim. Hemm bżonn li jsiru modifiki tekniċi simili għall-Ftehim kull darba li Stat Gżira tal-Paċifiku ieħor jaderixxi mal-Ftehim.

               1.2Il-Kumitat tal-Kummerċ tal-FSE

               L-Artikolu 68 tal-Ftehim li jistabbilixxi Kumitat tal-Kummerċ li huwa magħmul minn rappreżentanti tal-Partijiet (l-UE u l-Istati tal-Paċifiku).

               Il-Kumitat tal-Kummerċ għandu jindirizza l-kwistjonijiet kollha meħtieġa għall-implimentazzjoni tal-Ftehim. Fil-qadi tal-funzjonijiet tiegħu, il-Kumitat tal-Kummerċ jista’:

               (a)jistabbilixxi u jissorvelja kwalunkwe kumitat jew korp speċjali meħtieġ għall-implimentazzjoni tal-Ftehim;

               (b)jiltaqa’ fi kwalunkwe ħin maqbul bejn il-Partijiet;

               (c)iqis kwalunkwe kwistjoni taħt il-Ftehim u jieħu azzjoni xierqa fl-eżerċizzju tal-funzjonijiet tiegħu; u

               (d)jieħu deċiżjonijiet jew jagħmel rakkomandazzjonijiet f’każijiet previsti fil-Ftehim.

                  L-Artikolu 78 (il-klawżola ta’ reviżjoni) jipprevedi li l-Kumitat tal-Kummerċ jista’ jirrevedi dan il-Ftehim, l-implimentazzjoni, it-tħaddim u t-twettiq tiegħu meta jkun meħtieġ u jagħmel ir-rakkomandazzjonijiet xierqa lill-Partijiet biex jiġi emendat.

               Eżitu tas-sitt u s-seba’ Kumitat tal-Kummerċ

               Fl-24 ta’ Ottubru 2018, il-Partijiet fil-Ftehim (l-UE, PNG, il-Fiġi), u l-Istat Indipendenti ta’ Samoa, il-Gżejjer Solomon u Tonga bħala osservaturi, skambjaw fehmiet dwar il-kamp ta’ applikazzjoni u l-proċedura għall-introduzzjoni tal-modifiki tekniċi għall-Ftehim, li jkunu meħtieġa wara adeżjoni.

               Il-Partijiet fasslu l-kamp ta’ applikazzjoni tal-modifiki bħala limitat għall-elenkar ta’ Stat tal-Paċifiku aderenti bħala Parti fil-Ftehim u għaż-żieda tal-offerta tiegħu ta’ aċċess għas-suq mal-Anness II (dazji doganali fuq prodotti li joriġinaw mill-Parti tal-UE) tal-Ftehim. Fir-rigward tal-proċedura, il-Partijiet innotaw li bħalissa l-Kumitat għall-Kummerċ ma għandux is-setgħa jintroduċi tali modifiki (il-bażi ġuridika skont il-Ftehim mhijiex suffiċjenti). Il-Partijiet skambjaw fehmiethom dwar it-tliet alternattivi proċedurali li ġejjin.

               L-Alternattiva 1 — Li jitqies li l-modifiki kkonċernati jkunu introdotti b’mod impliċitu fil-Ftehim minħabba l-adeżjoni (l-Artikolu 80); b’hekk, ma jkunx hemm bżonn li jiġu introdotti espressament permezz ta’ proċedura speċifika.

               L-Alternattiva 2 — Il-Kumitat għall-Kummerċ jista’ jagħmel dikjarazzjoni dwar kif jinqara l-Ftehim wara l-adeżjoni, fir-rigward tal-modifiki tekniċi meħtieġa. L-Artikolu 68(4)(c) jipprovdi l-bażi ġuridika għal dikjarazzjoni ta’ dan it-tip.

               L-Alternattiva 3 — Il-Partijiet jistgħu jemendaw l-Artikolu 80 tal-Ftehim biex jagħti s-setgħa lill-Kumitat tal-Kummerċ li jadotta d-deċiżjonijiet neċessarji fid-dawl ta’ adeżjoni ġdida.

               Il-Kumitat tal-Kummerċ qabel li l-Alternattiva 3 tipprovdi ċertezza tad-dritt, u impenjat ruħha li tirrakkomanda lill-Partijiet jemendaw l-Artikolu 80 skontha. Wara s-seba’ laqgħa tiegħu tat-3–4 ta’ Ottubru 2019, il-Kumitat tal-Kummerċ adotta rakkomandazzjoni għal dak il-għan, wara l-pożizzjoni li trid tittieħed f’isem l-Unjoni (Deċiżjoni tal-Kunsill (UE) 2019/1707 tas-17 ta’ Ġunju 2019, ĠU L 260, 11.10.2019, p. 45).

               1.3.Konsistenza mad-dispożizzjonijiet eżistenti fil-qasam ta’ politika

               Din il-proposta timplimenta l-Ftehim ta' sħubija bejn il-membri tal-gruppi tal-Istati Afrikani, tal-Karibew u tal-Paċifiku, minn banda waħda, u l-Komunità Ewropea u l-Istati Membri tagħha, minn naħa l-oħra, (“il-Ftehim ta’ Sħubija AKP-UE”, jew il-Ftehim ta’ Cotonou)
                  3
               , li huwa l-bażi ġuridika għall-Ftehim Interim ta' Sħubija.

               L-adeżjoni ta’ Stati tal-Paċifiku oħrajn mal-Ftehim issaħħaħ il-qafas ġuridiku tar-relazzjonijiet kummerċjali tal-UE mal-pajjiżi sħab, tiffaċilita l-kummerċ reċiproku u l-inklużjoni fl-ekonomija globali. Hija tinkorpora wkoll lil dawk l-Istati fir-reġim ta’ regoli konġunti u fl-istituzzjonijiet stabbiliti mill-Ftehim.

               1.4.Konsistenza ma' politiki oħra tal-Unjoni

               Il-Ftehim huwa ftehim kummerċjali orjentat lejn l-iżvilupp li joffri aċċess asimetriku għas-suq lill-Istati aderenti l-ġodda u jippermettilhom jipproteġu setturi sensittivi mil-liberalizzazzjoni, filwaqt li jipprovdu għadd kbir ta’ salvagwardji u klawżola ta’ protezzjoni għall-industriji li jkunu għadhom jibdew. Il-Ftehim fih dispożizzjonijiet dwar ir-regoli ta’ oriġini li jiffaċilitaw l-esportazzjonijiet tagħhom fl-UE lejn l-UE. Huwa fih ukoll dispożizzjonijiet dwar żvilupp sostenibbli (l-Artikolu 3), fejn il-Partijiet jaffermaw mill-ġdid li l-għan tal-iżvilupp sostenibbli għandu jkun parti integrali tad-dispożizzjonijiet ta’ dan il-Ftehim, b’mod konsistenti mal-objettivi u l-prinċipji ewlenin stabbiliti fil-Ftehim ta’ Cotonou, u b’mod speċjali l-impenn ġenerali biex jitnaqqas u eventwalment jinqered il-faqar b’mod li jkun konsistenti mal-objettivi tal-iżvilupp sostenibbli. Dawn id-dispożizzjonijiet jikkontribwixxu għall-objettiv ta’ Koerenza tal-Politiki għall-Iżvilupp u huma konsistenti mal-Artikolu 208(2) TFUE.

               2.ELEMENTI ĠURIDIĊI TAL-PROPOSTA

               2.1.Bażi ġuridika

               Il-bażi ġuridika għal din id-Deċiżjoni tal-Kunsill hija t-Trattat dwar il-Funzjonament tal-Unjoni Ewropea, b’mod partikolari l-ewwel subparagrafu tal-Artikolu 207(4), flimkien mal-Artikolu 218(6)(a)(v) tiegħu.

               2.2.Sussidjarjetà (għall-kompetenza mhux esklużiva)

               Il-politika kummerċjali komuni, f’konformità mal-Artikolu 3 tat-TFUE, hija definita bħala kompetenza esklużiva tal-Unjoni.

               2.3.Proporzjonalità

               Din il-proposta hija meħtieġa sabiex jiġu implimentati l-impenji internazzjonali tal-Unjoni, kif stabbiliti fil-Ftehim ta’ Sħubija AKP-UE, b’mod partikolari biex jiġu konklużi arranġamenti ġodda ta’ kummerċ kompatibbli mad-WTO li qegħdin progressivament ineħħu l-ostakli għall-kummerċ bejn il-Partijiet u jtejbu l-kooperazzjoni fl-oqsma kollha rilevanti għall-kummerċ mal-Istati tal-Paċifiku.

               2.4.Għażla tal-istrument

               Ma jeżisti l-ebda strument legali ieħor li jista’ jintuża sabiex jintlaħaq l-objettiv espress f’din il-proposta.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               3.1.Valutazzjoni tal-impatt

               Valutazzjoni tal-Impatt għas-Sostenibilità (VIS) tal-Ftehimiet ta’ Sħubija Ekonomika UE-AKP twettqet bejn l-2003 u l-2007. It-termini ta’ referenza għal dan il-proġett ġew ippubblikati mill-Kummissjoni Ewropea fl-2002 f’sejħa għall-offerti kompetittiva. B’riżultat ta’ din is-sejħa għall-offerti, ingħata kuntratt qafas ta’ ħames snin lil PwC France f’Awwissu 2002. Abbozz tar-rapport finali tal-VIS tressaq quddiem il-partijiet ikkonċernati fl-Ewropa matul laqgħa ta’ Djalogu tas-Soċjetà Ċivili tal-UE organizzata mill-Kummissjoni Ewropea fit-23 ta’ Marzu 2007 fi Brussell, il-Belġju.

               3.2.Idoneità regolatorja u simplifikazzjoni

                  L-approvazzjoni tal-emenda tal-Ftehim mhijiex soġġetta għall-proċeduri REFIT; ma timplika l-ebda spiża għall-SMEs tal-Unjoni; u ma tqajjem l-ebda kwistjoni mil-lat tal-ambjent diġitali.

               3.3.Drittijiet fundamentali

                  Il-proposta ma għandhiex konsegwenzi għall-protezzjoni tad-drittijiet fundamentali fl-Unjoni.

               4.IMPLIKAZZJONIJIET BAĠITARJI

                  Id-deċiżjoni proposta ma għandha l-ebda implikazzjoni baġitarja.

               5.ELEMENTI OĦRA

               5.1.Spjegazzjoni fid-dettall tad-dispożizzjonijiet speċifiċi tal-proposta

               L-Artikoli 1 u 2 tal-proposta jawtorizzaw il-konklużjoni u n-notifika f’isem l-Unjoni tal-emendi għall-Ftehim elenkat fl-anness tad-deċiżjoni

               L-Artikolu 3 jispeċifika li l-konklużjoni tal-emendi għall-ftehim ma tridx tiġi interpretata li tagħti xi drittijiet jew timponi xi obbligi li jistgħu jiġu invokati direttament quddiem il-qrati jew it-tribunali tal-Unjoni jew tal-Istati Membri.

               L-Artikolu 4 jistabbilixxi d-data tad-dħul fis-seħħ tad-Deċiżjoni.

               2020/0121 (NLE)

               Proposta għal

               DEĊIŻJONI TAL-KUNSILL

               dwar il-konklużjoni tal-ftehim li jemenda l-Ftehim ta’ Sħubija Interim bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra, sabiex titqies l-adeżjoni tal-Istat Indipendenti ta’ Samoa u ta’ adeżjonijiet futuri ta’ Stati Gżejjer tal-Paċifiku oħrajn

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(4), flimkien mal-punt (a)(v) tat-tieni paragrafu tal-Artikolu 218(6) tiegħu,

               Wara li kkunsidra l-proposta tal-Kummissjoni Ewropea,

               Wara li kkunsidra l-approvazzjoni tal-Parlament Ewropew,

               Billi:

               (1)Fit-12 ta’ Ġunju 2002, il-Kunsill awtorizza lill-Kummissjoni tiftaħ negozjati għal Ftehimiet ta’ Sħubija Ekonomika mal-Grupp ta’ Stati Afrikani, tal-Karibew u tal-Paċifiku
                  4
               .

               (2)Il-Ftehim Interim ta’ Sħubija bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra
                  5
                (il-“Ftehim”), li jistabbilixxi qafas għal Ftehim ta’ Sħubija Ekonomika, iffirmat f’Londra fit-30 ta’ Lulju 2009, ilu jiġi applikat proviżorjament minn Papua New Guinea u mir-Repubblika ta’ Fiġi mill-20 ta’ Diċembru 2009 u mit-28 ta’ Lulju 2014, rispettivament.

               (3)L-Artikolu 80 tal-Ftehim jistipula d-dispożizzjonijiet fir-rigward tal-adeżjoni tal-Istati tal-Paċifiku l-oħrajn. Permezz tad-Deċiżjoni (UE) 2018/1908 tas-6 ta’ Diċembru 2018
                  6
               , il-Kunsill approva l-adeżjoni tal-Istat Indipendenti ta’ Samoa mal-Ftehim. Għaldaqstant, l-Istat Indipendenti ta’ Samoa aderixxa mal-Ftehim fil-21 ta’ Diċembru 2018 u ilu japplikah b’mod provviżorju mill-31 ta’ Diċembru 2018.

               (4)Wara l-adeżjoni tal-Istat Indipendenti ta’ Samoa, għall-finijiet ta’ ċertezza tad-dritt, jeħtieġ li jiġi mmodifikat il-Ftehim sabiex dan il-pajjiż jiġi elenkat bħala Parti fil-Ftehim. Hemm bżonn li jsiru modifiki tekniċi simili għall-Ftehim kull darba li Stat Gżira tal-Paċifiku ieħor jaderixxi mal-Ftehim.

               (5)L-Artikolu 68 tal-Ftehim jistabbilixxi Kumitat tal-Kummerċ li għandu jittratta l-kwistjonijiet kollha meħtieġa għall-implimentazzjoni tal-Ftehim. Huwa meħtieġ li l-Kumitat għall-Kummerċ jingħata s-setgħa jiddeċiedi dwar kwalunkwe modifika teknika għall-Ftehim li tista’ tkun meħtieġa wara l-adeżjoni ta’ Stat Gżira tal-Paċifiku ieħor.

               (6)Jenħtieġ li l-Ftehim ikun approvat skont dan,

               ADOTTA DIN ID-DEĊIŻJONI:

               Artikolu 1

               1.Il-ftehim li jemenda l-Ftehim Interim ta’ Sħubija bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra, sabiex titqies l-adeżjoni tal-Istat Indipendenti ta’ Samoa u ta’ adeżjonijiet futuri ta’ Stati Gżejjer tal-Paċifiku oħrajn huwa b’dan konkluż.

               2.It-test tal-ftehim emendatorju huwa mehmuż ma' din id-Deċiżjoni bħala l-Anness 1.

               Artikolu 2

               Il-President tal-Kunsill, f’isem l-Unjoni, għandu jinnotifika lill-Partijiet fil-Ftehim bil-konklużjoni, mill-Unjoni, tal-ftehim li jemenda l-Ftehim.

               Artikolu 3

               L-emendi tal-Ftehim ma għandhomx jiġu interpretati li jagħtu xi drittijiet jew jimponi xi obbligi li jistgħu jiġu invokati direttament quddiem il-qrati jew it-tribunali tal-Unjoni jew tal-Istati Membri.

               Artikolu 4

               Din id-Deċiżjoni għandha tidħol fis-seħħ fil-jum tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)

                        Id-Deċiżjoni tal-Kunsill tat-13 ta’ Lulju 2009 dwar l-iffirmar u l-applikazzjoni provviżorja tal-Ftehim Interim ta’ Sħubija bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra (ĠU L 272, 16.10.2009, p. 1).

                     (2)

                        ĠU L333, 28.12.2018, p. 1.

                     (3)

                        ĠU L 287, 4.11.2010, p. 3. Il-Ftehim kif emendat mill-Ftehim iffirmat fil-Lussemburgu fil-25 ta' Ġunju 2005 (ĠU L 209, 11.8.2005, p. 27) u mill-Ftehim iffirmat f'Ouagadougou fit-22 ta' Ġunju 2010 (ĠU L 287, 4.11.2010, p. 3).

                     (4)

                        Id-Direttivi tal-Kunsill għan-negozjati ta’ Ftehimiet ta’ Sħubija Ekonomika mal-pajjiżi u r-reġjuni tal-AKP (9930/02 (DG E II) HH/sg).

                     (5)

                        ĠU L 272, 16.10.2009, p. 2.

                     (6)

                        ĠU L 333, 28.12.2018, p. 1.

    ---documentbreak---

               IL-KUMMISSJONI EWROPEA
            Brussell, 22.6.2020
            COM(2020) 254 final
            ANNESS
            ta'
            Proposta għal Deċiżjoni tal-Kunsill
            dwar il-konklużjoni tal-ftehim li jemenda l-Ftehim ta’ Sħubija Interim bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra, sabiex titqies l-adeżjoni tal-Istat Indipendenti ta’ Samoa u ta’ adeżjonijiet futuri ta’ Stati Gżejjer tal-Paċifiku oħrajn

               HEMŻA

               ANNESS I

               Il-paragrafu 1 tal-Artikolu 70 tal-Ftehim jiġi sostitwit b’dan li ġej:

               “1.
                     Għall-finijiet ta’ dan il-Ftehim il-“Partijiet Kontraenti” għandhom ikunu l-Komunità Ewropea, imsejħa l-“Parti tal-KE”, minn naħa waħda u Papua New Guinea, ir-Repubblika ta’ Fiġi u l-Istat Indipendenti ta’ Samoa, imsejħa l-“Istati tal-Paċifiku”, min-naħa l-oħra.”.

               Fl-Artikolu 80 tal-Ftehim, jiżdied il-paragrafu 3 li ġej:

               “3.
                     Il-Kumitat tal-Kummerċ jista’ jiddeċiedi dwar kwalunkwe modifika teknika għall-Ftehim li tista’ tkun meħtieġa wara l-adeżjoni ta’ Gżejjer Stati tal-Paċifiku oħrajn.”.